Palitra qəzeti“Armenianreport.com”: ”Hər növbəti ayda Ermənistan iqtisadiyyatında azalma baş verəcək”
“Armenianreport.com”: ”Hər növbəti ayda Ermənistan iqtisadiyyatında azalma baş verəcək”
Tarix: 10.11.2017 | Saat: 19:58:00 | E-mail | Çapa göndər
Tənəzzül edən İrəvan, soyuqdan donan deputat, məhv edilən pomidorlar...
Hələ bir müddət bundan əvvəl «Çiçəklənən Ermənistan» partiyasının sədri Naira Zoqrabyan «ölkədə inkişafın qeydə alındığı bir sahənin belə, adını çəkmək çətindir» etirafını etmişdi. Maraqlıdır ki, erməni xanım siyasi həmkarları kimi, inkişaf üçün hansısa bir nikbin ipucunun olmadığını da təsdiqləmək məcburiyyətində qalmışdı. Təbii ki, Zoqrabyanın bu fikirlə nəyisə kəşf etdiyini söyləmək gülünc görünərdi. Çünki, «görünən dağa nə bələdçi». Maraqlısı isə budur ki, ciddi problemlər məngənəsində boğulmasına baxmayaraq Ermənistan rəhbərliyi yenə iddialıdır. “Armenianreport.com” yazır ki, iddianın əksinə olaraq Ermənistan dövlət kimi çökməkdədir: «Hər bir gələn ayda ölkədə iqtisadi azalma baş verəcək. Tənəzzül ölkənin bir sıra aparıcı sahələrində daha çox müşahidə ediləcək. Məsələn, başa çatmaqda olan 2017-ci ilin yanvar-iyul aylarında xarici ticarətdəki göstərici 26 faiz təşkil edirdisə, avqust ayında bu 24,4faiz, sentyabrda isə 23,2 faiz təşkil edib. Daha bir önəm kəsb edən azalma ölkə iqtisadiyyatının ixrac və idxalında daha qabarıq şəkildə müşahidə edilməkdədir. Müqayisə üçün bildirək ki, əgər bu ilin ilk yeddi ayı ərzində idxalın artımı 28,5 faiz təşkil etmişdisə, səkkiz ay ərzində 26, sentyabr ayında isə 23,2 faiz təşkil edib. Bu aylar ərzində Ermənistanın ixrac artımı 21,6 faizdən 19,1 faizə düşüb. Ümumiyyətlə, xarici ticarət dövriyyəsinin artımı təxminən 3 faizdən də çox azalıb. Ölkə iqtisadiyyatındakı tənəzzül kənd təsərrüfatından da yan keçməyib. Belə ki, bu sahə üzrə bizim oktyabr ayına qədərki göstəricimiz ikiqat rəqəmli tənəzzüllə hesablanır. Bu tənəzzülü ölkəldəki inşaat sahəsinə də şamil etmək olar.” Bütün bunlar barədə məlumat verən «Armenianreport.com» saytı bu iki sektoru Ermənistan iqtisadiyyatının real sektorunun əsas hissəsi kimi dəyərləndirir. Lakin nə hacət ki, bu sektorlarda yaxın illərdə hər hansı bir tərəqqiyə nail ounacağına ümidlər azdır.
Bu arada İrəvan bələdiyyəsi də gələn 2018-ci il üçün ona ayrılan büdcəni açıqlayıb. Şəhərin meri Taron Marqaryanın sözlərinə görə, gələn il şəhərin gəlir və xərcləri 4 milyard dram azalacaq. Bu barədə isə Ermənistanın «Joxovurd» nəşri məlumat yayıb. «Başqa sözlə, qarşıdakı il Ermənistanın paytaxtı üçün tənəzzül ili olacaq.” Bu, Taron Marqaryanın etirafıdır.
Başqa bir nüans isə erməni parlamentinin çox soyuq olmasıdır. Qışın gəlməsinə baxmayaraq hələ də erməni deputatlar soyuq parlament zalında iclas keçirmək məcburiyyətində qalıblar. Məsələ burasındadır ki, parlament binası hələ də mərkəzi istilik sisteminə daxil edilməyib. Belə olan halda vay kasıb ermənilərin halına…
Belə bir deyim var: «Arvad döyən kişini it də tutar». Elə bil bu kəlam lap ermənilər üçün deyilib. Belə ki, Avrasiya İqtisadi Birliyi fonunda Rusiyadan böyük ümidlər diləyən Ermənistana növbəti zərbəni elə Rusiyanın özü vurub. Rostov vilayətində Ermənistandan aparılan 21 tondan artıq pomidor keyfiyyətsiz qida məhsulu kimi məhv edilib. Bu barədə «Novosti Armeniya» saytı məlumat yayıb. Rostov Federal Təftiş Xidməti mütəxəssisləri tərəfindən aparılan ekspert qiymətləndirmələrinin nəticələrinə görə, Ermənistandan gətirilən təzə pomidorlarda karantin zərərvericiləri aşkar edilib. Məhz buna görə də zərərli məhsulların məhv edilməsinə qərar verilib.